רכבת אירביד–חיפה

רכבת אירביד–חיפה (בערבית: سكة حديد حيفا - إربد) הוא קו רכבת מתוכנן שיחבר בין חיפה, ישראל לבין אירביד, ירדן.
תיאור הפרויקט
מסילת רכבת אירביד–חיפה מתוכננת לשרת את תנועת הסחורות מירדן ואליה בין הערים אירביד לחיפה, במטרה לשפר את הנגישות של ירדן לשוקי אירופה (באמצעות ייצוא דרך נמל חיפה), ומיועדת להחליף את אלפי המשאיות הנוסעות בתוואי זה בכל שנה, המהוות מעמסה תחבורתית וביטחונית. בעתיד אף מתוכננת לשרת גם את עיראק.

הפרויקט כולל שני שלבים; הראשון, שעובר דרך עמק יזרעאל, מתחיל מהעיר חיפה ומסתיים בבית שאן שבבקעת הירדן. השלב השני מתחיל מאירביד, ירדן ומסתיים בנקודת הגבול במעבר נהר הירדן. השלב הראשון, מסילת העמק המשתרעת לאורך כ-60 ק"מ, החל להיבנות ב-2011, ונפתח לתנועה ב-2016 (למעט החיבור למעבר נהר הירדן), במסילה שנבנתה לתמוך במהירות רכבות של עד 160 קילומטר לשעה.

הפרויקט בצד הירדני הוא חלק מתוכנית רחבה יותר לשדרוג והרחבת רשת הרכבות בירדן, הכוללת שדרוג המערכת הקיימת, המבוססת עדיין על מסילת הרכבת החיג'אזית ברחוב צר של 1050 מ"מ וסלילת קווים חדשים, כולל סלילת קו חדש לאירביד ומשם לגבול ישראל.
היסטוריה
בעקבות הסכם השלום בין ישראל לירדן שנחתם בשנת 1994, החלו שתי המדינות לדון בתוכניות לקישור מסילתי ביניהן. תוכנית אחת כללה הקמת מסילת רכבת ממפעלי ים המלח לנמל עקבה; והשנייה להקמת מסילת רכבת בין אירביד לחיפה.

בשנת 1995 התקיימה בפריז סדנה רב לאומית, בה סוכמו עקרונות לפיתוח רשת מסילות אזוריות, כולל קו בין ישראל וירדן על בסיס מסילת רכבת העמק ההיסטורית; וקו רכבת לג'נין שייצא ממסילת העמק, קווים נוספים תוכננו לשמש את הרשות הפלסטינית, כולל מסילה לרמאללה כשלוחה של מסילת תל אביב-ירושלים וקו רכבת לרצועת עזה היוצא מאשקלון, כך שייווצר חיבור מסילתי בין רצועת עזה ל ולרשת האזורית לכשתוקם. בנוסף תוכנן תוואי עתידי נוסף, שעתיד לצאת מבאר שבע לכיוון מעבר ניצנה אל מצרים.

בשנת 1997 הושלם תכנון של תוואי הרכבת, והוגש לאישור המועצה הארצית לתכנון ולבנייה. במקביל השלימו הירדנים את תכנון תוואי הרכבת מאירביד למעבר נהר הירדן שבעמק בית-שאן. הקו מאירביד לחיפה השתלב בתכנון הירדני, שבוצע על ידי חברה אוסטרית, שתכננה עבור ירדן בניית מערכת מסילות כלל ארצית, שתחבר אותה עם עיראק, סוריה, סעודיה וישראל. בנובמבר 1997 נערכה הוועידה הכלכלית למזרח התיכון וצפון אפריקה בדוחה שבקטר, בהשתתפות משלחת מישראל, בה הוצג הפרויקט בפני משקיעים זרים.

באפריל 2001 הציעה חברת מספנות ישראל להקים עבור ירדן מסוף סחורות, סמוך למספנות, שאליו תקושר המסילה; היא אף הקימה חברת בת בשם "חברת שער המזרח התיכון בע"מ" לשם מימוש הפרויקט.

בשנת 2002 החלה רכבת ישראל בתכנון המפורט של קו הרכבת, שיחבר את חיפה למעבר נהר הירדן שבעמק בית-שאן ומשם יתחבר לאירביד שבירדן. באותה העת גם הודיעה רכבת ישראל כי הפרויקט יושלם עד אמצע שנת 2007. במרץ ביקשה רכבת ישראל תקציב נוסף לקידום שלוחת המסילה לג'נין, שאורכה כ-11 ק"מ בלבד, כך שתשתלב בפרויקט מסילת העמק.

ביולי 2005 הושלם פרויקט הרחבת מסוף מעבר הגבול נהר הירדן, אך פרויקט המסילה במקום לא קודם. באותה עת אישרה ממשלת ישראל את פרויקט חידוש רכבת העמק, בין בית שאן לחיפה, לאורך 60 ק"מ (ללא החיבור לגבול ירדן). בספטמבר 2005 הודיעה בנק ההשקעות האירופי כי הוא בוחן השקעה בפרויקט לצורך קידום תהליך השלום. בדצמבר 2005 ביקשה מדינת ישראל רשמית מהאיחוד האירופי לממן את הקמתה של המסילה. באותה חודש גם הציג שר התחבורה, מאיר שטרית, את התוכנית, אשר בשלב זה גם כללה את השלוחה לג'נין עבור הרשות הפלסטינית. שטרית הציג את הפרויקט בכנס שרי התחבורה של איחוד מדינות הים התיכון, שנערך במרקש שבמרוקו; בו השתתפו גם שרי התחבורה של מצרים, ירדן, לבנון, סוריה, אלג'יריה, תוניס, מרוקו, טורקיה והרשות הפלסטינית. בנובמבר 2006 הסכים האיחוד האירופאי לסייע במימון הפרויקט.

הפרויקט בצד הירדני התעכב במשך השנים, עקב קשיים תקציביים של ממלכת ירדן. בפועל פרויקט שדרוג והרחבת רשת הרכבות בירדן (עליו מסתמך חיבור המסילה באירביד) הוקפא ברובו.

 ראו גם 
 מסילות לשלום אזורי

קישורים חיצוניים


 הערות שוליים 

קטגוריה:יחסי ירדן–ישראל
קטגוריה:תחבורה ציבורית בחיפה
קטגוריה:בית שאן: תחבורה
קטגוריה:אירביד
קטגוריה:ישראל: מסילות רכבת עתידיות
קטגוריה:ירדן: רכבות